Зэрыгъэгушхуауэ, зэхуэарэзыуэ иухащ Кавказ Ищхъэрэм и лъэпкъ театрхэм я фестивалыр
ЩоджэнцIыкIу Алий и цIэр зезыхьэ Къэбэрдей къэрал драмэ театрым щызэхуащIыжащ Кавказ Ищхъэрэм и лъэпкъ драмэ театрхэм я «Южная сцена» III фестивалыр.
Фырэ Руслан саугъэтыр ет. Фестивалыр щIэщыгъуэу, гукъинэжу екIуэкIащ. Махуитхум къриубыдэу Ингушым, Дагъыстэным, Къалмыкъым, Адыгейм, Осетие Ищхъэрэ-Аланием, Ставрополь крайм я театр нэхъыщхьэхэм ягъэлъэгъуа спектаклхэр ягу дыхьащ театр гъуазджэр фIыуэ зылъагъухэм.
Ингушым и Урыс къэрал музыкэ-драмэ театрым игъэлъэгъуащ Гоголь Николай и «Женитьба» спектаклыр. КъызэрызэIуахрэ илъэс 15 мы гъэм хъу театрым зэфIэкI хъарзынэхэр иIэщ. Абы и актерхэм зэпымыууэ я щIэныгъэм хагъахъуэ, кинохэм, телепроектхэм хэтщ. Къыхэгъэщыпхъэщ, театрым лэжьэн зэрыщIидзэрэ спектакль 19 зэригъэлъэгъуар, абы и художественнэ унафэщI Базоркин Микаэл Пермь къалэм щекIуэкIа Дягилевскэ зэпеуэм и лауреат зэрыхъуар, Урысейм и продюсер нэхъыфIихым зэращыщыр.
Ставрополь и драмэ театрым, Лермонтов Михаил и цIэр зезыхьэм, игъэлъэгъуащ американ драматург Гибсон Уильям и «Сотворившая чудо» спектаклыр. 1845 гъэм къызэрагъэпэщауэ щыта мы театрым Хэку зауэшхуэм и зэманым спектакль 500-м щIигъу игъэлъэгъуат. Театрым и куэдщ зэрыгушхуэ актерхэр: УФ-м и цIыхубэ артисткэ Зубковэ Наталье, УФ-м щIыхь зиIэ и артистхэу Аллахвердов Владимир, Мальченкэ Михаил, Новаков Ми- хаил, Щербаков Борис, Колгановэ Светланэ, артист пашэхэу Баранниковэ Иринэ, Барташ Игорь, Калинин Илья, нэгъуэщIхэри.
Шыбзыхъуэ Басир и фIыщIэ псалъэ. Къалмыкъ Республикэм и Лъэпкъ драмэ театрым, Басангов Борис и цIэр зезыхьэм, фестивалым и етIуанэ махуэм Къэбэрдей къэрал драмэ театрым щигъэлъэгъуащ Бадмаев Алексей и «Голубоглазая каторжанка» спектаклыр. Къыхэгъэщыпхъэщ мы спектаклыр япэу зэрагъэлъэгъуар. Зы унагъуэм, лъэпкъым, къэрал псом я щхьэм кърикIуа гузэвэгъуэр къигъэлъэгъуащ моноспектаклым щыджэгуа Палтыновэ Тамарэ. Къалмыкъ лъэпкъыр Хэкум зэрырагъэкIар, ягъэва бэлыхьхэр спектаклым кърихьэлIахэм сыхьэтрэ ныкъуэкIэ я нэгу щIигъэкIащ абы. Театрым и художественнэ унафэщI, УФ-мрэ КъР-мрэ гъуазджэхэмкIэ щIыхь зиIэ я лэжьакIуэ, спектаклым и режиссёр Манджиев Борис зэрыжиIамкIэ, Къэбэрдей-Балъкъэрым и театр критикхэмрэ театреплъхэмрэщ лэжьыгъэр япэу зылъэгъуар икIи ар къазэрыщыхъуам мыхьэнэшхуэ иIэщ.
Осетие-Ищхъэрэ Аланием и къэрал академическэ театру Тхапсаев Владимир и цIэр зезыхьэм игъэлъэгъуащ франджы комедиограф Вебер Франсис и пьесэм къытращIыкIа «Кто из нас дурак?» спектаклыр. Абы и пэм щыщIэдзауэ и кIэм нэсыху Франсис и псалъэхэр пхышащ: «Зыгуэрым делэ фIэпщын и пэкIэ тIэу уегупсысын хуейщ». Мы лэжьыгъэр теухуащ нобэ цIыхухэм гуапагъэрэ гущIэгъурэ къазэремэщIэкIым.
Кулиев Къайсын и цIэр зезыхьэ Балъкъэр къэрал драмэ театрым езым и IуэхущIапIэм щигъэлъэгъуащ Гольдони Карло и «Трактирщица» спектаклыр.
ЩоджэнцIыкIу Алий и цIэр зезыхьэ Къэбэрдей къэрал драмэ театрым и репертуарым къыхихар Толстой Алексей и «Пащтыхьымрэ пащтыхь гуащэмрэ» пьесэрщ. Ар игъэуващ режиссёр, УФ-м, Къэбэрдей-Балъкъэр, Абхъаз республикэхэм гъуазджэхэмкIэ щIыхь зиIэ я лэжьакIуэ Фырэ Руслан. Къыхэгъэщыпхъэщ мы лэжьыгъэм КъБР-м и Iэтащхьэм театр гъуазджэмкIэ и грантыр зэрыхуагъэфэщар.
Палтыновэ Тамарэ «Голубоглазая каторжанка» спектаклым щоджэгу. Адыгэ Республикэм и къэрал драмэ театрым, Пушкин Александр и цIэр зезыхьэм, утыку кърихьащ Розов Виктор и «В день свадьбы» пьесэр. Мы театрыр 1936 гъэм къызэIуахауэ щытащ. КъыжыIапхъэщ, Адыгейм и Урыс театрыр зэфIэгъэувэным РСФСР-м гъуазджэхэмкIэ щIыхь зиIэ и лэжьакIуэ, Адыгэ республикэм щIыхь зиIэ и артист IэхъуэджакIуэ Мэжид хэлъхьэныгъэфI зэрыхуищIар.
Дагъыстэным и къэрал къумыкъу музыкэ-драмэ театру Салаватовым и цIэр зезыхьэм игъэлъэгъуащ Островский Александр и «Бешенные деньги» пьесэм къытращIыкIа спектаклыр.
Лъэпкъ драмэ театрхэм спектакль зырыз ягъэлъэгъуа нэужь, УФ-м и Театр лэжьакIуэхэм я зэгухьэныгъэм и щIыналъэ къудамэм зэIущIэ щекIуэкIащ, Кавказ Ищхъэрэм и лъэпкъ театрхэм зэрызебгъэужьыфыну щIыкIэм теухуауэ. Зэхыхьэм къыщыпсэлъащ лъэпкъ драмтеатрхэм я унафэщIхэр, режиссёрхэр, художественнэ унафэщIхэр.
Фестивалыр ЩоджэнцIыкIу Алий и цIэр зезыхьэ Къэбэрдей къэрал драмэ театрым щызэхуащIыжащ. Абы хэтащ республикэхэм я къэрал драмтеатрхэм я унафэщIхэу УФ-м щэнхабзэмкIэ щIыхь зиIэ и лэжьакIуэ Луганский Евгений (Ставрополь), УФ-м и цIыхубэ артист Айгумов Айгум (Дагъыстэн), абы и къуэдзэ Атагаджиев Кагир, Ингуш Республикэм гъуазджэхэмкIэ щIыхь зиIэ и лэжьакIуэ Базоркин Микаэл, УФ-мрэ Къалмыкъ Республикэмрэ гъуазджэхэмкIэ щIыхь зиIэ я лэжьакIуэ Манджиев Борис, Адыгэ Республикэм гъуазджэхэмкIэ щIыхь зиIэ и лэжьакIуэ Иванченкэ Николай, нэгъуэщIхэри.
КъБР-м щэнхабзэмкIэ и министр Фырэ Руслан къыхигъэщащ мы фестивалым мыхьэнэшхуэ зэриIэр, республикэхэм я лъэпкъ драмтеатрхэр я зэфIэкIхэмкIэ зэхъуэжынымкIэ, зым и лэжьыгъэм адрейр кIэлъыплъынымкIэ, артистхэм я щыуагъэхэм гу лъатэжынымкIэ, я IэщIагъэм хагъэхъуэнымкIэ зэрыщхьэпэр. Фестивалым къеблэгъа хьэщIэхэм Фырэ Руслан ехъуэхъуащ узыншагъэ, ехъулIэныгъэ яIэну, ди щIыналъэр зыщамыгъэгъупщэнуи яжриIащ.
Министрым щIыхь тхылъхэр яритащ фестивалым хэта театр псоми. Утыкум ирагъэблэгъащ зэхыхьэм и къэпщытакIуэ гупым и унафэщI, УФ-м и Театр лэжьакIуэхэм я зэгухьэныгъэм лъэпкъ театрхэмкIэ, драматургиемкIэ иIэ къудамэм и унафэщI, Урысейм и театр режиссёрхэм я гильдием жэуап зыхь и секретарь Корчак Маринэ, абы и къуэдзэ, профессор, Москва и «EtCetera» театрым и художественнэ унафэщIым проектхэмкIэ и дэIэпыкъуэгъу Никольский Алексей, къэпщытакIуэ гупым хэтахэу Адыгэ Республикэм и Iэтащхьэм и чэнджэщэгъу, АР-м щэнхабзэмкIэ щIыхь зиIэ и лэжьакIуэ Щхьэлахъуэ Светланэ, Ингуш Республикэм и Урыс къэрал музыкэ драмэ театрым и художественнэ унафэщI, Урысей Ипщэм и Театрхэм я зэгухьэныгъэм и унафэщI Базоркин Микаэл, КъБР-м и Iэтащхьэм и чэнджэщэгъу Уянаевэ Iэминат, УФ-м и Театр лэжьакIуэхэм я зэгухьэныгъэм и правленэм и щIыналъэ къудамэм и унафэщI Фырэ Майе, «Заман» газетым и редактор нэхъыщхьэм и къуэдзэ, усакIуэ, драматург Беппаев МутIэлиб, ГъуазджэхэмкIэ Кавказ Ищхъэрэ институтым и профессор, режиссёр Шэрджэс Мухьэмэд сымэ. Абыхэм щIыхь тхылъхэр иратащ.
КъэпщытакIуэхэм нэхъыфIу къалъытащ ЩоджэнцIыкIу Алий и цIэр зезыхьэ Къэбэрдей къэрал драмэ театрым и «Пащтыхьымрэ пащтыхь гуащэмрэ» спектаклыр, режиссёр лэжьыгъэ нэхъыфIу къагъэлъэгъуари Фырэ Руслан ейрщ. А спектакль дыдэм щыджэгуа Шыбзыхъуэ Басир (Грозный Иван и ролыр) цIыхухъу роль нэхъыфIым къыпэкIуа тхылъыр лъагъэсащ, цIыхубз роль нэхъыфIыр зыщIауэ къалъытар «Трактирщица»-м щыджэгуа Бечеловэ Людмилэрэ (Мирандолинэ и ролыр) «Пащтыхьымрэ пащтыхь гуащэмрэ» спектаклым пщы гуащэ Старицкэм и ролыр щызыгъэзэщIа ЖьакIэмыхъу КIунэрэщ. Зэгъусэу зэдэджэгуа актерхэм нэхъыфIу къалъытащ Буряк Ольгэрэ Баранниковэ Иринэрэ («Сотворившая чудо» спектаклым, Аннирэ Элленрэ я ролхэр), зи закъуэу нэхъыфIу джэгуа артисткэ хъуащ «Голубоглазая каторжанка» спектаклым Фоменкэ Аллэ и ролыр щызыгъэзэщIа Палтыновэ Тамарэ, «Гугъэ» саугъэтыр лъагъэсащ Гонзирковэ Софье («Сотворившая чудо» спектаклым папщIэ). Театр гъуазджэм хэлъхьэныгъэфI зэрыхуищIам папщIэ Конюхов Александр, Лъэпкъ зэхуэмыдэхэм я щэнхабзэ зэпыщIэныгъэр гъэбыдэным зэрызрагъэужьам щхьэкIэ Базоркин Микаэлрэ Айгумов Айгумрэ саугъэтхэр хуагъэфэщащ, Идар Темрыкъуэ ипхъу Марие («Пащтыхьымрэ пащтыхь гуащэмрэ») и образым папщIэ Тхьэщыгъуей Жаннэ саугъэт щхьэхуэ хуагъэфэщащ.
Пшыхьыр ягъэдэхащ Музыкэ театрым и солисткэхэу Мамбэт Мадинэ, Гергокаевэ Хьэлимэт, «Кабардинка» къэрал академическэ ансамблым, КъБКъУ-м уэрэдымрэ къафэмкIэ и «Амикс» театрым, «Каллисто» ансамблым, УФ-м щапхъэу къыщалъыта «Нал цIыкIу» къэрал ансамблым.
ТЕКIУЖЬ Заретэ.
Сурэтхэр МАМИЙ Русланрэ
КАЮДИН Евгенийрэ трахащ.
